text: VUC Syds nye afdeling er klar til mange nye studerende
  05 august 2017 kl. 08.14
  Når den nye afdeling Glødelampen slår dørene op efter sommerferien bliver det for dobbelt så mange kursister. 
  I dag lørdag klipper bestyrelsesformand H.P. Geil den røde snor for VUC Syds nye afdeling, Glødelampen, i Aabenraa. Afdelingen er blevet renoveret og er nu klar til at tage i mod nye kursister – og der bliver brug for pladsen.
  Antallet af kursister er steget fra 367 sidste august til 616 kursister i år.
  - Der er et stort fokus på at videreudvikle sine kompetencer, og så tror jeg kursisterne lægger mærke til VUC Syd, fordi de kan se, der sker så mange ting her, siger Vinnie Lerche Freudendal, konstitueret direktør, til TV SYD og tilføjer:
  - Vi har et meget anderledes læringsmiljø. Vi har ikke tavler og kridt, men læringszoner og iPads. Og det er noget folk, der læser på VUC, tager rigtig godt imod, siger hun.
  
  